Κάρλο Κοταρέλι

Ο Κάρλο Κοταρέλι (ιταλικά: Carlo Cottarelli, 1954-) είναι  Ιταλός οικονομολόγος και πρώην διευθυντής του Διεθνούς Νομισματικού Ταμείου. Στις 28 Μαΐου 2018 διορίστηκε πρωθυπουργός της Ιταλίας από τον Ιταλό πρόεδρο Σέρτζιο Ματαρέλα, για να ηγηθεί μιας υπηρεσιακής κυβέρνησης που θα οδηγήσει την Ιταλία σε νέες εκλογές.

Πρώιμα χρόνια και καριέρα
Ο Κάρλο Κοταρέλι γεννήθηκε στην Κρεμόνα της Λομβαρδίας το 1954. Αποφοίτησε από το Οικονομικό και Τραπεζικό Τμήμα του Πανεπιστημίου της Σιένα και έλαβε μεταπτυχιακό δίπλωμα στα Οικονομικά από τη Σχολή Οικονομικών του Λονδίνου. Από το 1981 έως το 1987 εργαζόταν στο Τμήμα Έρευνας της Τράπεζας της Ιταλίας και, από το 1987 ως το 1988, στην εταιρεία Ένι.

Από το Σεπτέμβριο του 1988 ξεκίνησε να εργάζεται για το Διεθνές Νομισματικό Ταμείο, στο οποίο ήταν μέλος διαφόρων τμημάτων του: του Ευρωπαϊκού Τμήματος (του οποίου ήταν Αντιπρόεδρος), του Νομισματικού και Κεφαλαιακού Τμήματος, του Τμήματος Στρατηγικής, του Τμήματος Πολιτικής και Ελέγχου (στο οποίο ήταν επίσης αντιπρόεδρος) και του Τμήματος Φορολογικών Υποθέσεων. Το 2001 έγινε ανώτερος σύμβουλος του Ευρωπαϊκού Τμήματος και υπεύθυνος για την εποπτεία των δραστηριοτήτων του ΔΝΤ σε δώδεκα χώρες, ενώ υπηρέτησε, επίσης, ως επικεφαλής της αντιπροσωπείας του ΔΝΤ στην Ιταλία και στο Ηνωμένο Βασίλειο.

Από τον Νοέμβριο του 2008 έως το 2013 ήταν Διευθυντής του Τμήματος Δημοσίων Υποθέσεων του ΔΝΤ. Ήταν επίσης υπεύθυνος για την ανάπτυξη και δημοσίευση του Fiscal Monitor (Δημοσιονομική Εποπτεία), ενός από τα τρία περιοδικά του ΔΝΤ. Κατά τη διάρκεια αυτής της περιόδου, ο Κοταρέλι έγραψε διάφορα δοκίμια σχετικά με τη δημοσιονομική και νομισματική πολιτική, φορολογικούς οργανισμού, τον πληθωρισμό και τη συναλλαγματική ισοτιμία.

Τον Νοέμβριο του 2013 διορίστηκε από την κυβέρνηση του Ενρίκο Λέτα, ως έκτακτος Επίτροπος για την Αναθεώρηση των Δαπανών. Έχοντας αυτά τα καθήκοντα έκρινε ότι οι δαπάνες των δημοσίων διοικήσεων, των επιχειρήσεων κοινής ωφελείας, καθώς και των εταιρειών που ελέγχονται άμεσα ή έμμεσα από δημόσιες διοικήσεις, δεν εξέδιδαν χρηματοπιστωτικά μέσα εισηγμένα σε οργανωμένες αγορές. Από αυτή τη θέση απέκτησε το ψευδώνυμο «Κύριος Αναθεώρηση Δαπανών», με το οποίο έγινε αρκετά γνωστός στην Ιταλία. Ήταν, επίσης, γνωστός από τον Τύπο ως ο «Κύριος Ψαλίδι», λόγω της συνηθισμένης πρακτικής του να κόβει τις δημόσιες δαπάνες.

Την 1η Νοεμβρίου 2014 διορίστηκε από την κυβέρνηση του Ματέο Ρέντσι, εκτελεστικός διευθυντής του Συμβουλίου του Διεθνούς Νομισματικού Ταμείου για την Ιταλία. Για το λόγο αυτό, στις 30 Οκτωβρίου 2014, είχε αποχωρήσει από τη θέση του στην αναθεώρηση των δαπανών. Σε μια συνέντευξη που κυκλοφόρησε λίγο πριν από την έναρξη των καθηκόντων του, μίλησε για τις δυσκολίες που αντιμετωπίζει το πολιτικό και γραφειοκρατικό σύστημα της Ιταλίας.

Από τις 30 Οκτωβρίου 2017 είναι ο Διευθυντής του Παρατηρητηρίου για τη Δημόσια Οικονομία του στο Καθολικό Πανεπιστήμιο του Μιλάνου.

Πρωθυπουργία
Στις ιταλικές εκλογές του Μαρτίου του 2018 κανένα κόμμα δεν κατάφερε να κερδίσει την αυτοδυναμία τόσο στη Βουλή των Αντιπροσώπων όσο και στη Γερουσία. Οι εκλογές θεωρήθηκαν ως βαριά ήττα για το φιλοευρωπαϊκό κατεστημένο, καθώς το Κίνημα των Πέντε Αστέρων και η Λέγκα του Βορρά έγιναν τα δύο μεγαλύτερα κόμματα του Κοινοβουλίου.

Μετά από εβδομάδες πολιτικού αδιεξόδου, ο πρόεδρος Ματαρέλα ανέθεσε στον καθηγητή ιδιωτικού δικαίου Τζουζέπε Κόντε την εντολή να σχηματίσει ένα υπουργικό συμβούλιο, έπειτα από πρόταση του συνασπισμού του Κινήματος των Πέντε Αστέρων και της Λέγκας του Βορρά. Ωστόσο, στις 27 Μαΐου 2018, ο Κόντε παραιτήθηκε από τη θέση του πρωθυπουργού, καθώς ο πρόεδρος Σέρτζιο Ματαρέλα αρνήθηκε να διορίσει στη θέση του υπουργού οικονομικών τον ευρωσκεπτικιστή οικονομολόγο Πάολο Σαβόνα.

Την επόμενη ημέρα, στις 28 Μαΐου, ο Ματαρέλα έδωσε την εντολή σχηματισμού κυβέρνησης στον Κάρλο Κοταρέλι. «Ο πρόεδρος Ματαρέλα δέχθηκε τον δρα Κοταρέλι, από τον οποίο ζήτησε να σχηματίσει κυβέρνηση», ανακοίνωσε στους δημοσιογράφους ο γενικός γραμματέας της προεδρίας Ούγκο Ζαμπέτι, μετά τη συνομιλία που είχαν οι δύο άνδρες. Ο Ιταλός εντολοδόχος πρωθυπουργός Κάρλο Κοταρέλι αποδέχθηκε την εντολή σχηματισμού κυβέρνησης που του ανέθεσε ο Ιταλός πρόεδρος.

Μιλώντας στους δημοσιογράφους, ο Κοταρέλι τόνισε ότι η κυβέρνησή του θα είναι ουδέτερη και ότι θα δράσει για το καλό της χώρας. Παράλληλα έκανε γνωστό ότι, αν λάβει ψήφο εμπιστοσύνης, θα εγκριθεί ο νέος προϋπολογισμός και μετά η χώρα θα πάει σε εκλογές το αργότερο στις αρχές του 2019 ενώ, αν η κυβέρνηση καταψηφισθεί από το κοινοβούλιο, οι εκλογές θα γίνουν μετά το καλοκαίρι. Επίσης, δήλωσε πως ούτε ο ίδιος ούτε οι υπουργοί του θα θέσουν υποψηφιότητα στις επερχόμενες εκλογές.

Προσωπική ζωή 
Ο Κάρλο Κοταρέλι παντρεύτηκε τη Μίρια Πιγκάτο, μια οικονομολόγο και διαχειρίστρια του Ομίλου Παγκόσμιας Τράπεζας. Η Πιγκάτο είναι ειδική σε θέματα που αφορούν την οικονομία της Υποσαχάριας Αφρικής. Ο Κοταρέλι έχει αποκτήσει μαζί της δύο παιδιά.

Δημοσιευμένα βιβλία

Παραπομπές

Εξωτερικοί σύνδεσμοι
 

Πρωθυπουργοί της Ιταλίας